Microsoft sa spojil s Razerom na pridanie myši a klávesnice do Xbox One
Vývojári už dostávali inštrukcie, ako zapracovať ovládanie myšou a klávesnicou do Xbox One.
Xbox One už medzičasom dostal podporu klávesnice a myši a vývojári to už môžu zapracovávať (zatiaľ ju má zapracovaný Minecraft). Microsoft k tomu nedávno posielal prezentáciu rovno s Razer klávesnicami a myšami, čo môže naznačovať aj neskoršie vydanie Xbox brandovaných zariadení.
Samozrejme, gamepad podpora je v konzole nutná, myš a klávesnica je voliteľná. Pričom k jednej konzole môže byť pripojená len jedna myš a klávesnica, na rozdiel od viacerých gamepadov. Myši budú podporované do 5 tlačidiel a podporu bude mať aj scrollovacie koliesko.
Pri multiplayeri dáva Microsoft rovno návrhy, že ak vývojári pridajú podporu klávesnice a myši, nech si zistia, čím daný používateľ ovláda a následne ho môžu umiestniť do špecifického playlistu a matchmakingu, aby zachovali vyváženosť hry. Rovnako navrhuje vývojárom, aby si monitorovali, ako proti sebe hrajú hráči s rôznym ovládaním a následne spravili úpravy do ovládania, ak to bude potrebné.
Podporované budú všetky myši už teraz podporované vo Windows 10, vrátane wireless myší až na bluetooth myši s vlastnými ovládačmi. Zároveň Microsoft umožňuje zistiť, aký typ zariadenia sa používa a napríklad aj emulované myši a ovládače, ktoré môžu vývojári tiež odfiltrovať.
Xbox bude podporovať aj Razer RGB podsvietenia, ktoré by mali prísť do konzoly v jesennom update. Zrejme vtedy od nich uvidíme aj klávesnice a myši s Xbox logom.